
COMUNICAT DE PRESĂ

DGASPC Arad informează persoanele cu dizabilități cu privire la situația Cardului European pentru Dizabilitate și la procedura de emitere a acestuia

Direcția Generală de Asistență Socială și Protecția Copilului Arad informează persoanele cu dizabilități care au solicitat eliberarea Cardului European pentru Dizabilitate cu privire la stadiul actual al procesului de emitere și la circuitul administrativ al solicitărilor.

Cardul European pentru Dizabilitate face parte din proiectul-pilot „Asigurarea mobilității pentru persoane cu dizabilități în România și Europa”, implementat în perioada 2016–2017 cu finanțare din partea Comisiei Europene, prin Direcția Generală Ocuparea Forței de Muncă, Afaceri Sociale și Incluziune. Proiectul a avut ca obiectiv facilitarea accesului persoanelor cu dizabilități, gratuit sau subvenționat parțial, la o serie de servicii și activități, în funcție de beneficiile stabilite de statele participante.

La nivel european, ca urmare a rezultatelor proiectului-pilot și a demersurilor pentru recunoașterea reciprocă a statutului de persoană cu dizabilități, a fost adoptată Directiva (UE) 2024/2841 a Parlamentului European și a Consiliului din 23 octombrie 2024, privind instituirea Cardului European pentru Dizabilitate și a Cardului European de Parcare pentru persoanele cu dizabilități. Directiva a fost publicată în Jurnalul Oficial al Uniunii Europene la data de 14 noiembrie 2024.

Directiva prevede un termen de 30 de luni pentru transpunerea în legislația națională a statelor membre. În România, cadrul normativ și procedura de emitere a Cardului European pentru Dizabilitate și a Cardului European de Parcare pentru persoanele cu dizabilități urmează să fie adaptate noilor prevederi europene.

Situația actuală a emiterii cardurilor

Până la intrarea în vigoare a noului cadru normativ, Cardurile Europene pentru Dizabilitate se emit în continuare potrivit procedurii aprobate prin Ordinul președintelui Autorității Naționale pentru Protecția Drepturilor Persoanelor cu Dizabilități nr. 1301/31.12.2024.

Solicitările persoanelor cu dizabilități sunt transmise către Autoritatea Națională pentru Protecția Drepturilor Persoanelor cu Dizabilități (ANPDPD) prin intermediul direcțiilor generale de asistență socială și protecția copilului județene și ale sectoarelor municipiului București.

După procesarea datelor și tipărirea cardurilor de către operatorul economic, acestea sunt transmise de ANPDPD către DGASPC, în vederea înmânării către beneficiari.

Procedura operațională în vigoare prevede un termen de până la 6 luni pentru prelucrarea solicitărilor și emiterea cardurilor. Durata efectivă poate fi influențată de data transmiterii și înregistrării solicitărilor la ANPDPD, precum și de posibilitatea efectivă de tipărire a cardurilor.

În perioada februarie–august 2026, tipărirea Cardurilor Europene pentru Dizabilitate nu a putut fi realizată, ca urmare a lipsei fondurilor alocate cu această destinație. În luna august 2026 a fost achitată contravaloarea tipăririi cardurilor aferente solicitărilor transmise până în luna decembrie 2025 și au fost întreprinse demersurile necesare pentru asigurarea fondurilor bugetare în vederea continuării procesului de tipărire.

Informații pentru persoanele care au depus cereri

În cazul în care o persoană solicită ANPDPD informații sau un punct de vedere referitor la stadiul emiterii cardului pentru care a depus cererea, este necesar ca aceasta să prezinte sau să atașeze cererea depusă ori răspunsul DGASPC la care a fost înregistrată solicitarea, pentru ca situația concretă a cererii să poată fi identificată și verificată.

DGASPC Arad precizează că emiterea și tipărirea cardurilor se realizează în cadrul circuitului administrativ stabilit la nivel național, iar direcția are rolul de a prelua solicitările, de a le transmite către ANPDPD și, ulterior, de a înmâna cardurile primite de la autoritatea națională beneficiarilor.

Beneficii Cardul European pentru Dizabilitate:
· transport gratuit cu mijloacele de transport în comun
· parcare gratuită
· acces gratuit sau subvenționat parțial la evenimente culturale, sportive şi de petrecere a timpului liber (în funcție de pachetele de beneficii stabilite de fiecare dintre Statele Membre participante). Cardul european vine în completarea cardurilor naționale pentru persoanele cu dizabilități și va fi acordat de către autoritățile naționale pe baza propriilor criterii.

Pentru moment, cardul poate fi utilizat în statele membre ale Uniunii Europene: Italia, Belgia, Slovenia, Cipru, Estonia, Finlanda, Malta și România. 
Pentru a obține Cardul European pentru Dizabilitate, persoanele interesate au nevoie de:
[image: ➡]cererea de înscriere este disponibilă la link-ul: http://dizab.eurocard.gov.ro
[image: ➡]o fotografie recentă (tip buletin).
[image: 👉]Înscrierea se poate realiza: 
[image: 💻]electronic - prin trimiterea documentelor scanate pe adresa de e-mail a DGASPC din județul sau sectorul de domiciliu;
[image: 📝]personal sau prin reprezentant – prin depunerea documentelor la sediul DGASPC-ului din județul sau sectorul de domiciliu.

